**SAJTÓKÖZLEMÉNY**

**VI. BALATON REGATTA –I.ÉS II. FUTAM BADACSONY**

**Széllel és rabsicokkal dacoltak a vitorlázók a regattán**

**2012. Május 20.**

**Nemcsak a széllel, illetve annak hiányával, hanem orvhalászok hálójával is meg kellett küzdeni a VI. Balaton Regatta badacsonyi futama résztvevőinek. Az évadnyitó versenyen 90 hajóból 85 futott be érvényesen.**

„Szélben könnyű versenyt rendezni és versenyezni is” - értékelte Magyarország egyik legnagyobb amatőr vitorlásverseny-sorozatának idei első futamát Dániel Gábor versenyigazgató. Utalva arra, hogy a versenyzők tudását igencsak próbára tette a szél. Mivel ezen a versenyen nem alkalmazzák az úgynevezett három perces szabályt, ezért a bevállalósabbak már a rajt előtt spinakkert (hátszél vitorla) húztak, s így maximális sebességgel tudtak elindulni a hátszeles rajtnál. Ennek a közönség is örülhetett, hisz a színes vitorlák csodálatos látványt nyújtottak a badacsonyi mólónál.

A rajt után nagyjából fél órával azonban teljesen elállt a szél, majd 180 fokot fordult, s egy darabig ki is tartott, majd ismét elállt. Éppen ezért a Badacsony- Szigliget-Fonyód- Badacsony táv rövidítése mellett döntött a versenyigazgató, így a cél a fonyódi bójánál volt. A nehéz szélviszonyok közepette is a szintidőn belül a célba ért a mezőny döntő többsége.

Pedig voltak, akiket plusz nehézségek elé állítottak a rabsicok, ugyanis elsőként a Mérges Rája nevű hajó futott bele orvhalászok mintegy 40 méteres hálójába, de nem ők voltak az egyedüliek, akinek a nyugati-medencében állítólag megszokott nehézséget is le kellett küzdeni a verseny során.

A sorozat a szombati túraverseny után vasárnap pályaversennyel folytatódott.

**EREDMÉNYEK**

Yardstick I. osztály

1. Irokéz (kormányos: Pajor Zsolt)
2. Falco (Molnár Dániel)
3. 8 One (Kulcsár Sándor)

YS II. osztály

1. Dolce Vita (kormányos: Sáfián László)
2. Albatros (Kétszeri Csaba)
3. Phoenix (Toldi András)

YS III. osztály

1. Aloha (kormányos: Márton Péter)
2. Csibor (Simon Pál)
3. Nati (Muczer Zoltán)

A VI. Balaton Regatta 3-4. futamára június 2-án és 3-án Szigligeten kerül sor.